《解语花 咏焚香美人，和长卿》
明代·俞彦

日烘帘压，花衬檐牙，别是添情界。沁人无赖。随分例、了却闲中些债。

水沉初买。更拂拭、商彝周鼐。唤小鬟、分火熏笼，捻取兰煤待。

乍觉郁纷杳蔼。渐盈盈随处，沾惹襟带。留伊常在。

将红袖翠衵，缓笼轻载。昭仪浴罢，谁近得、暗香柔态。

较海棠、纵似娇姿，输一般难赛。

作者简介：［明］（约公元一六一五年前后在世）字仲茅，上元人。生卒年均不详，约明神宗万历四十三年前后在世。万历二十九年（公元一六0一年）进士。历官光禄寺少卿。彦长于词，尤工小令，以淡雅见称。词集今失传，仅见于各种选本中。